哭丹池王隠君
作者：陳起
朝代：宋

paragraphs: 憶昔相逢初，一見即刮目。
出處雖不齊，椒蘭則同馥。
論心到極處，情愛逾骨肉。
十年傳成癖，搰搰閉門讀。
高志尊所傳，而肯曲從俗。
抱此奇特操，平步可金玉。
況復同窗友，槐庭秉鈞軸。
事有反所料，軒冕笑羈束。
縉雲邈千里，訪道求辟穀。
食棗懷安期，竊桃小方朔。
平生精進心，自可登仙錄。
一著偶失算，九書無復續。
洞霄有猿號，丹池無鶴浴。
昨病失會葬，生芻東望哭。